Õpiobjekte saab kasutada ühe või teise kursuse raames, aga kindlasti ka omaette üksusena. Õpiobjektide loomist on rahastatud ESF e-õppe programmi BeSt raames (õpiobjektide loomisest ja rahastamisest täpsemalt vaata: http://www.ut.ee/591002) ja üheks rahastamise tingimuseks on, et valminud õpiobjektid peavad olema kõigile vabalt kättesaadavad. Rahastatud õpiobjektidega võib tutvuda e-Õppe Arenduskeskuse repositooriumis (http://www.e-ope.ee/repositoorium). Tartu Ülikooli raamatukogu repositooriumis DSpace (http://dspace.utlib.ee/dspace) on Tartu Ülikooli õppejõudude loodud õpiobjektid. Seisuga 25.04.2010 oli seal sadakond õpiobjekti ja neist veidi üle veerandi on sisestatud enne 2009.a. Seega suurem osa õpiobjektidest on valminud ja DSpace repositooriumisse pandud 2009-2010 ning see protsess jätkub. Huvilised leiavad need repositooriumist e-õppematerjalide alt (E-õppematerjalid > Õpiobjektid).